Rådets afgørelse

af 21. maj 2002

om gennemførelse af fælles aktion 1999/878/FUSP vedrørende oprettelse af et EU-samarbejdsprogram for ikke-spredning og nedrustning i Den Russiske Føderation

(2002/381/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 23, stk. 2,

under henvisning til Rådets fælles aktion 1999/878/FUSP af 17. december 1999 vedrørende oprettelse af et EU-samarbejdsprogram for ikke-spredning og nedrustning i Den Russiske Føderation(1), særlig artikel 3, og

ud fra følgende betragtninger:

(1) Formålet med denne afgørelse er at gennemføre fælles aktion 1999/878/FUSP ved at yde et finansielt bidrag til ekspertenheden under EU-samarbejdsprogrammet for ikke-spredning og nedrustning i Den Russiske Føderation (i det følgende benævnt "programmet").

(2) Kommissionen har indvilliget i at påtage sig opgaven med at forberede projekterne til godkendelse samt at overvåge den korrekte gennemførelse heraf.

(3) Der blev den 17. december 1999 afsat et beløb på 535000 EUR til dækning af administrationsudgifterne for den ekspertenhed, der blev oprettet ved fælles aktion 1999/878/FUSP.

(4) Programmets forlængelse kræver yderligere finansiering for 2002 og 2003.

(5) De angivne beløb til denne finansiering er udtryk for lovgivers ønske og betinget af, at der er bevillinger til rådighed i det pågældende budgetår -

TRUFFET FØLGENDE AFGØRELSE:

Artikel 1

Denne afgørelse træffes, for at ekspertenheden under Kommissionen fortsat kan få dækket sine administrationsudgifter indtil programmets udløbsdato i overensstemmelse med artikel 3 i fælles aktion 1999/878/FUSP.

Artikel 2

1. Det finansielle referencebeløb til dækning af aktiviteterne i artikel 1 er 645000 EUR.

2. Forvaltningen af de udgifter, der skal finansieres af det i stk. 1 fastsatte beløb, sker i overensstemmelse med Fællesskabets budgetprocedurer og -regler.

Artikel 3

Bilag III til fælles aktion 1999/878/FUSP erstattes af teksten i bilaget.

Artikel 4

Kommissionen aflægger rapport om gennemførelsen af denne afgørelse i overensstemmelse med artikel 3, stk. 1, i fælles aktion 1999/878/FUSP.

Artikel 5

Denne afgørelse får virkning fra datoen for vedtagelsen.

Den udløber på datoen for udløbet af fælles aktion 1999/878/FUSP.

Artikel 6

Denne afgørelse offentliggøres i EF-Tidende.

Udfærdiget i Bruxelles, den 21. maj 2002.

På Rådets vegne

R. De Miguel

Formand

(1) EFT L 331 af 23.12.1999, s. 11.

BILAG

"BILAG III

Mandat for en ekspertenhed under EU-samarbejdsprogrammet for ikke-spredning og nedrustning i Den Russiske Føderation

I fælles aktion 1999/878/FUSP blev det pålagt Kommissionen at oprette en ekspertenhed under EU-samarbejdsprogrammet for ikke-spredning og nedrustning i Den Russiske Føderation for programmets varighed, omfattende en politik- og projektkoordineringssektion under Kommissionen i Bruxelles og et projektkontor i Moskva, som refererer til politik- og projektkoordineringssektionen i Bruxelles.

Kommissionen har udvalgt og udnævnt tre eksperter til enheden. Beslutningen herom blev taget i tæt samarbejde med medlemsstaterne og generalsekretæren/den højtstående repræsentant på grundlag af stillingsbeskrivelser og udvælgelseskriterier, som Kommissionen havde fremsat forslag til. Der skal ansættes yderligere én ekspert.

De nødvendige ekspertkvalifikationer omfatter følgende elementer:

Politik- og projektkoordineringssektionen i Bruxelles omfatter tre EU-eksperter og en sektionsleder, som udstationeres af Kommissionen. Sektionen får administrativ støtte fra en sekretær og en kontorassistent. Projektkontoret i Moskva omfatter en EU-ekspert og en lokal sekretær, som skal ansættes.

Sektionslederen har det overordnede ansvar for gennemførelsen af den fælles aktion. Han opretholder nære forbindelser med formandskabet for Rådet for Den Europæiske Union, medlemsstaterne og generalsekretæren/den højtstående repræsentant i henhold til retningslinjer, som skal fastlægges.

Opgaver med relation til koordinering og udvikling af politikker og projekter omfatter bl.a. følgende:

- støtte koordinering af bistandsprojekter og tilknyttede politikker på fællesskabs- og medlemsstatsniveau

- fungere som kontaktpunkt for internationale initiativer med støtte fra Kommissionens Fælles Forskningscenter

- oprette en database over projekter, som finansieres af Den Europæiske Union og medlemsstaterne

- oprette og vedligeholde en database over EU-eksperter opdelt efter politikområder

- oprette et netværk mellem medlemsstaternes kontaktpunkter, som kan være et supplement til Rådets kompetente arbejdsgrupper med hensyn til gennemførelsen af den fælles aktion og beslægtede aktiviteter

- udarbejde og afgive kvartalsvise situationsrapporter

- deltage i tilrettelæggelsen af konferencen om samarbejdsinitiativet for ikke-spredning og nedrustning (NDCI).

Sektorrelaterede opgaver omfatter bl.a. følgende:

- udarbejde en sammenfattende sektorrapport

- fremkomme med en indgående analyse af sektorens hovedproblemer

- fastlægge projekter til løsning af hovedproblemer

- udarbejde projektforslag til forelæggelse for Rådet med henblik på eventuel finansiering via opfølgningsforanstaltninger til den fælles aktion

- afslutte og gennemføre projekter, som udvælges til finansiering, i givet fald i tæt samarbejde med projektkontoret i Moskva.

Specielle opgaver for Moskva-kontoret omfatter:

- samarbejde tæt med det personale, der arbejder med EU-finansierede projekter

- medvirke til at udføre feasibility-undersøgelser, hvor det er relevant

- fungere som kontaktpunkt i forhold til de lokale myndigheder og repræsentanterne for de øvrige bidragydende lande

- forhandle med de lokale myndigheder om de administrative ordninger, der er nødvendige for gennemførelsen af programmet

- bistå medlemsstaterne med at fastlægge og gennemføre bilaterale projekter

- lette anvendelsen af specialiseret, teknisk bistand."